#### KISKŐRÖS VÁROS POLGÁRMESTERE

#### ELŐTERJESZTÉS

(sürgősséggel a Képviselő-testület 2017. június 14-i ülésére)

**TÁRGY: JUDÁK GYULA, SIPICZKI JÁNOS ÉS DULAI PÁLNÉ KISKŐRÖSI LAKOSOK INGATLAN FELAJÁNLÁSA**

Dr. Pál György ügyvéd előtt telekalakítás és közös tulajdon megszüntetése tárgyában létrejött szerződés alapján Judák Gyula 6200 Kiskőrös, Okolicsányi u. 42., Sipiczki János 6200 Kiskőrös, Nagyatádi Sz. S. u. 63. és Dulai Pálné 6200 Kiskőrös, Agárhalom tanya 96. szám alatti lakosok összesen 258 m2 nagyságú területet felajánlottak útszélesítés céljára ingyenesen – telekalakítás jogcímen - Kiskőrös Város Önkormányzata (a továbbiakban: Önkormányzat) részére.

Szerződő felek megállapodtak, hogy a 0537/16. hrsz-ú ingatlanból Sipiczki János ½-ed tulajdoni hányadának megfelelő terület, valamint Judák Gyula tulajdonát képező 0537/15. hrsz-ú ingatlan beolvad Judák Gyula tulajdonában álló 0537/43. hrsz-ú ingatlanba, a 0537/16. hrsz-ú ingatlan Dulai Pálné ½-ed illetékességű területrészéből keletkezik a 0537/54. hrsz-ú ingatlan. A 16/106/2017 számú változási vázrajz alapján fenti ingatlanok telekalakítása következtében a keletkezett Judák Gyula 130/162-ed és Sipiczki János 32/162-ed tulajdoni illetékességgel a 0537/53., valamint Dulai Pálné 1/1 tulajdoni illetékességgel a 0537/54. hrsz-ú ingatlanból összesen 258 m2 területrész benyúlik az Önkormányzat tulajdonát képező 0538. hrsz-on nyilvántartott kivett út művelési ágban lévő területbe, mely területrészt tulajdonosok felajánlják az Önkormányzatnak útszélesítés céljára.

Az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet (a továbbiakban: Vagyonrendelet) 18. § (4) bekezdése alapján ingyenes felajánlás révén akkor kerülhetnek az Önkormányzat tulajdonába ingó vagy ingatlan vagyontárgyak, ha az Önkormányzat képes a felajánlott vagyonnal való gazdálkodással járó kötelezettségek teljesítésére.

A Vagyonrendelet 18. § (5) bekezdése szerint az ellenszolgáltatás nélkül kapott vagy felajánlott vagyon elfogadásának feltétele a fentiekben nevesített – (4) bekezdésben meghatározott – kötelezettség teljesítése likviditási problémát ne okozzon, és ne zavarja az önkormányzati feladatok ellátását. Ezen jogszabályi rendelkezésnek – tekintettel arra, hogy önkormányzati út szabályozása céljára hasznosul – az ajándékozás maradéktalanul megfelel.

A Vagyonrendelet 18. § (6) bekezdésében foglaltaknak megfelelve a felajánlás elfogadásáról a Képviselő-testület dönt. A vagyonátadás során felmerült költségeket az Önkormányzat viseli.

Amennyiben Kiskőrös Város Képviselő-testülete elfogadja Judák Gyula, Sipiczki János és Dulai Pálné felajánlását az engedélyezési eljárás során érintett Kiskőrös Város Önkormányzata tulajdonát képező 0538 hrsz-ú kivett út művelési ágú terület nagysága 6748 m2 - re emelkedik.

A felajánlás Kiskőrös Város Önkormányzatához a Képviselő-testületi ülésre szóló meghívó kézbesítését követően - 2017. június 07. napján – érkezett, ezért az önkormányzat szervezeti és működési szabályzatáról szóló 24/2013. (XII. 19.) önkormányzati rendelet 17. §-a alapján javaslom az előterjesztés sürgősséggel történő felvételét.

A fentiekre tekintettel javaslom, hogy a Képviselő-testület köszönettel fogadja el Judák Gyula, Sipiczki János és Dulai Pálné kiskőrösi lakosok által felajánlott földrészletet – útszélesítés céljából – ingyenesen, telekalakítás jogcímén.

**Kiskőrös, 2017. június 8.**

**Domonyi László sk.**

**polgármester**

## HATÁROZAT-TERVEZET

A Képviselő-testület

1. köszönettel elfogadja Judák Gyula 6200 Kiskőrös, Okolicsányi u. 42., Sipiczki János 6200 Kiskőrös, Nagyatádi Sz. S. u. 63. és Dulai Pálné 6200 Kiskőrös, Agárhalom tanya 96. szám alatti lakosok, mint a Kiskőrös 0537/53. hrsz-ú kivett szőlő, szántó és a 0537/54. hrsz-on nyilvántartott, kivett szántó művelési ágban lévő ingatlanok tulajdonosai által Kiskőrös Város Önkormányzatának útszélesítés céljára felajánlott 258 m2 nagyságú területet ingyenesen, telekalakítás jogcímén.
2. felhatalmazza a polgármestert a telekalakítási és közös tulajdont megszüntető szerződés, továbbá az azzal összefüggő jognyilatkozatok megtételére és aláírására, valamint a tulajdonjog ingatlan-nyilvántartásba történő bejegyeztetésére.

**Felelős:** polgármester

**Határidő:** azonnal